Narkohunden Pablo er fundet i god behold, efter politiet i aftes fik et tip om, at hunden skulle befinde sig på en adresse i Sabro.

Familien er dybt taknemmelig over, at Pablo er hjemme igen, fortæller ejer Michael Johansen til DR Østjylland.

- Hele familien er helt oppe at køre. Det er svært at beskrive, siger han.

En politipatrulje tog ud og ransagede adressen, hvor der befandt sig to mænd fra Sønderborg på 17 og 21 år. I forbindelse med ransagningen fandt politiet hunden Pablo bag en låst dør, og de to mænd blev anholdt og sigtet for tyveri af hunden.Pablo er nu udleveret til sin ejer, som fortæller, at hunden er i god behold.

- Han har det efter omstændighederne godt, men jeg kan selvfølgelig mærke på ham, at han er mere kontaktsøgende, ligesom sidste gang han blev stjålet, siger Michael Johansen.

Selvom Pablo har det godt, så var han svær at kende.

- Han er jo blevet farvet, så han var ukendelig. Han er farvet meget mørk over i det blåsorte. De havde gravet i ham og taget chippen ud, så han havde to huller ved det ene øre, så jeg blev godt nok lidt forskrækket, siger Michael Johansen til DR Østjylland.

Pablo har dog været ved dyrklæge og er blevet undersøgt fra snude til hale og er i fin form.

- Jeg tror, at han er farvet med almindelig hårfarve, så det skal slides af, siger ejeren.Østjyllands Politi efterforsker fortsat sagen, og det kan ikke udelukkes, at der vil komme flere sigtelser i sagen. Derfor kan der på nuværende tidspunkt ikke oplyses yderligere om sagen.